Child’s Play trailer lader dukken Buddi bruge IoT til at myrde folk

Hvis du var barn i 80’erne og 90’erne kan du formentlig huske dukken Chucky, der havde sin helt egen gyserserie, Child’s Play, hvor han dræbte noget nær en lille landsby på “festlige” måder. Serien startede som en gyser, men udviklede sig i løbet af årerne til en slags splatterkomedie. Men nu er Child’s Play tilbage og mere gyseragtig end nogensinde. Og denne gang har dræberdukken allieret sig med gadgets og Internet of Things.

Dræber med robotplæneklipper

Chucky er faktisk selv blevet en noget mere “realistisk” figur. I de første film var Chucky egentlig bare en almindelig dukke der blev besat af en psykopatisk morder. Men i den nye udgave af Child’s Play er han i stedet en robotdreng, kaldet Buddi (stadig psykopatisk, selvfølgelig). Og Buddi er ikke den søde ven, han måske først kunne synes – i stedet går han fuldstændigt amok og dræber med alt hvad der er koblet op; både droner, robotplæneklippere og opkoblede biler bliver brugt til at slagte dem, der kommer i vejen for Buddi.

Ingen humor, masser af gys

Filmens bagmænd er de samme som stod for genindspilningen af Stephen Kings gyserklassiker “It”, der – hvis nogen er i tvivl – er et virkeligt uhyggeligt bekendtskab uden den store humor. Traileren til Child’s Play kunne godt antyde, at det er samme skabelon den nye film er lavet over, så du skal nok forvente meget mere gys og meget mindre humor end i de “gamle” film med Chucky.

Child’s Play trailer lader dukken Buddi bruge IoT til at myrde folk